**Kauno miesto kultūros ir meno tarybos**

**2012 m. gegužės mėn. – 2013 m. gegužės mėn.**

**VEIKLOS ATASKAITA**

Kauno miesto kultūros ir meno taryba Kauno miesto savivaldybės tarybos sprendimu įkurta 2011 m. Tai patariamoji institucija, atliekanti eksperto ir konsultanto funkcijas, įgyvendinanti valstybės ir savivaldybės kultūros politiką savivaldybės teritorijoje. Tarybą sudaro 15 narių.

Tarybos posėdžiai šaukiami prireikus, bet ne rečiau kaip keturis kartus per metus.

Per ataskaitinį laikotarpį Taryba buvo susirinkusi į keturis posėdžius (žr. posėdžių protokolus).

Posėdžių metu buvo aptariami tokie klausimai:

1. Kauno miesto savivaldybės kultūros įstaigų veiklos optimizavimas.

2. Kauno m. kultūros politika 2013 metams.

3. Kultūros ir meno premijų bei stipendijų menininkams teikimas.

1. Kultūros įstaigų veiklos optimizavimas yra vienas iš opiausių Savivaldybės administracijos keliamų klausimų, tad Taryba ne kartą buvo kviečiama išreikšti savo nuomonę šiuo klausimu. 2012 metų rudenį iškilus Kauno pantomimos ir plastikos teatro ir Kauno šokio teatro “Aura” jungimo klausimui, Taryba pasisakė už šių teatrų sujungimą. Abiejų teatrų sujungimas leistų sukurti stipresnę materialinę bazę, suteiktų daugiau viešinimo galimybių, sustiprintų atlikėjų trupes. Taip pat Taryba pasiūlė steigti vieną municipalinį teatrą, kitus teatrus reorganizuojant į viešąsias įstaigas.

Taryba pritarė Savivaldybės administracijos ketinimui jungti P. Stulgos lietuvių tautinės muzikos instrumentų ir M. ir K. Petrauskų lietuvių muzikos muziejus.

2. Formuojant Kauno m. kultūros politiką 2013 metams taryba dar kartą rekomendavo Savivaldybei daugiau dėmesio skirti kultūros viešinimui ir minkštų ES projektų kuravimui Savivaldybėje, sukurti sistemą, kuria remiantis finansavimas įstaigoms būtų skiriamas pagal pasiektus rezultatus. Taip pat taryba pasiūlė Savivaldybei: 1) svarstyti kultūros programų seniūnijoms sukūrimo klausimą 2) kultūros darbuotojų kvalifikacijos kėlimo klausimus 3) Kauno naujamiestį siūlyti globoti UNESCO 4) Savivaldybės atsakingiems padaliniams rengti dokumentus pretenduojant gauti Europos kultūros sostinės vardą 5) kurti kultūros fondą privačių rėmėjų lėšomis ir siekti didesnio ES finansavimo. Taip pat siūlyta, siekiant išjudinti kultūrinį gyvenimą, Jaunųjų menininkų programoje numatyti daugiau lėšų; griežčiau reglamentuoti stipendijų skyrimą, kad jos būtų naudojamos kūrybai, o ne socialinėms reikmėms.

3. Kaip ir kasmet, Taryba svarstė menininkų kandidatūras Kultūros ir meno premijoms bei stipendijoms gauti.

Kultūros ir meno tarybos pirmininkė Ina Pukelytė